**Ministru kabineta noteikumu projekta „Noteikumi par uzturēšanas normām, higiēnas un pirmās nepieciešamības preču apjomu Valsts robežsardzes patvēruma meklētāju izmitināšanas telpās izmitinātajam patvēruma meklētājam un Valsts robežsardzes izmitināšanas centrā ievietotajam ārzemniekam” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Patvēruma likuma 21. panta trešā daļa un Imigrācijas likuma 59. panta trešā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2016. gada 19. janvārī stājās spēkā jauns Patvēruma likums (pieņemts 17.12.2015.). Patvēruma likuma 21. panta trešajā daļā ietverts deleģējums Ministru kabinetam izdot noteikumus, kas noteiks Valsts robežsardzes patvēruma meklētāju izmitināšanas telpās izmitinātā patvēruma meklētāja uzturēšanas normas, kā arī higiēnas un pirmās nepieciešamības preču apjomu.  Saskaņā ar Patvēruma likuma 17. pantu, Valsts robežsardzei ir tiesības aizturēt patvēruma meklētāju uz laiku līdz sešām diennaktīm. Visas darbības, kuras ir saistītas ar patvēruma meklētāju aizturēšanu, tās pagarināšanu un pārsūdzēšanu tiesā, tiek veiktas Patvēruma likumā noteiktajā kārtībā. Ja ir nepieciešams aizturēt patvēruma meklētāju uz ilgāku laiku, lēmumu par to var pieņemt tiesa, taču kopējais aizturēšanas termiņš nedrīkst pārsniegt patvēruma procedūras termiņu.  Pamatojoties uz Patvēruma likuma 21. panta pirmo daļu, patvēruma meklētāju aizturēšanas laikā izmitina Valsts robežsardzes struktūrvienībā speciāli šim nolūkam iekārtotās telpās (turpmāk – izmitināšanas telpas). Šobrīd praktiski visus aizturētos patvēruma meklētājus izmitina Valsts robežsardzes Daugavpils pārvaldes Aizturēto ārzemnieku izmitināšanas centrā „Daugavpils” (turpmāk – Centrs), atsevišķās telpās, šķirti no aizturētajiem ārzemniekiem. Centrā izmitināto patvēruma meklētāju uztura, mazgāšanas līdzekļu un personīgās higiēnas līdzekļu nodrošinājuma normas ir noteiktas Ministru kabineta 2010. gada 26. janvāra noteikumos Nr. 73 „Noteikumi par Valsts robežsardzes patvēruma meklētāju izmitināšanas telpā izmitināta patvēruma meklētāja uzturēšanas normām, kā arī higiēnas un pirmās nepieciešamības preču apjomu” (turpmāk – Noteikumi Nr. 73).  Saskaņā ar Patvēruma likuma Pārejas noteikumu 2. punktu, līdz Patvēruma likumā paredzēto Ministru kabineta noteikumu spēkā stāšanās dienai, bet ne ilgāk kā sešus mēnešus no Patvēruma likuma spēkā stāšanās dienas ir spēkā Noteikumi Nr. 73.  Ja spēku zaudē normatīvā akta izdošanas tiesiskais pamats, tad spēku zaudē arī uz šā pamata izdotais normatīvais akts vai tā daļa.  Lai nodrošinātu tiesisko normu piemērošanas nepārtrauktību par Valsts robežsardzes patvēruma meklētāju izmitināšanas telpās izmitināta patvēruma meklētāja uzturēšanas normām, kā arī higiēnas un pirmās nepieciešamības preču apjomu, ir nepieciešams izstrādāt jaunu Ministru kabineta noteikumu projektu, kurš nodrošinās Valsts robežsardzes izmitināšanas telpās izmitināto personu uztura, higiēnas un pirmās nepieciešamības preču normas (turpmāk – Noteikumu projekts).  Ņemot vērā to, ka kopš Noteikumu Nr. 73 stāšanās spēkā ir pagājuši seši gadi un, lai nodrošinātu patvēruma meklētājiem veselīga un sabalansēta uztura pamatprincipiem un Pasaules Veselības organizācijas aktuālākajām rekomendācijām atbilstošu ēdināšanu, īpaši grūtniecēm, bērniem un patvēruma meklētājiem ar noteiktām hroniskām slimībām, būtu nepieciešams izvērtēt un pārskatīt atsevišķas Noteikumos Nr. 73 noteiktās uztura normas. Papildus jāņem vērā, ka izmitināšanas telpās dažreiz ir izmitināti tādi aizturētie patvēruma meklētāji, kuri ir veģetārieši un nelieto uzturā, piemēram, gaļu, zivis un citus produktus, kas noteikti Noteikumu Nr. 73 1. pielikumā. Tādējādi ir nepieciešams noteikt uztura normu patvēruma meklētājiem, kuri uzturā nelieto gaļas un zivju produktus.  Noteikumu Nr. 73 2. pielikumā norādīto pārtikas produktu veidi sašaurina izvēles un iegādes iespējas, radot konkurenci ierobežojošus nosacījumus pārtikas produktu piegādātājiem. Noteikumos Nr. 73 norādītiem atsevišķiem pārtikas produktu veidiem šobrīd, atbilstoši Eiropas Savienības tiesību aktu prasībām, vairs neizmanto nosaukumos šķiras iedalījumu, bet iedala produktus pēc to piemērotības ēdiena izgatavošanā. Līdz ar to ir nepieciešams precizēt atsevišķus produktu nosaukumus, jo faktiski pārtikas produktu ražotājiem nav iespējams nodrošināt pārtikas produktu piegādi, kuriem noteikts šķiras iedalījums.  Ņemot vērā to, ka aizturētie patvēruma meklētāji tiek konvojēti procesuālo darbību veikšanai, uz tiesu vai pārvietoti no vienām izmitināšanas telpām uz citām, dažreiz rodas situācijas, kad aizturētajam patvēruma meklētājam šādas konvojēšanas laikā faktisko apstākļu dēļ nav iespējams nodrošināt uzturu izmitināšanas telpās saskaņā ar to noteikto dienas kārtību. Tāpat iespējamas situācijas, kad patvēruma meklētājs tiek aizturēts par nelikumīgu valsts robežas šķērsošanu vai, ja nepieciešams noskaidrot faktus, uz kuriem tiek pamatots iesniegums un kurus var noskaidrot, tikai veicot patvēruma meklētāju aizturēšanu, īpaši ja iespējama bēgšana (ja persona bez acīmredzama pamata šķērsoja valsts robežu, izvairoties no robežpārbaudēm, slēpa savu identitāti, iepriekš izvairījās no izraidīšanas, sniedza nepatiesas vai pretrunīgas ziņas, ir citi fakti, kas norāda uz bēgšanas iespējamību), un šo personu iespējami īsā laika posmā no aizturēšanas brīža nav iespējams nogādāt uz izmitināšanas telpām. Noteikumu Nr. 73 1. pielikumā nav noteikta atsevišķa uztura norma, kas būtu realizējama bez papildu termiskās apstrādes. Līdz ar to nepieciešams noteikt uztura normu, kas būtu ērti izmantojama konvojēšanas vai aizturētā patvēruma meklētāja pārvietošanas laikā gadījumos, kad nav iespējams savlaicīgi nogādāt patvēruma meklētāju izmitināšanas telpās ēdināšanas nodrošināšanai.  Valsts robežsardzes veicamo uzdevumu klāstā ietilpst arī Imigrācijas likuma kārtībā aizturēto ārzemnieku izmitināšana un uzturēšana, kas īstenojama pēc līdzīgām prasībām kā Valsts robežsardzes aizturētajiem un izmitināšanas telpās izmitinātajiem patvēruma meklētājiem.  Saskaņā ar Imigrācijas likuma 59.panta trešo daļu Ministru kabinets nosaka izmitināšanas centrā ievietoto ārzemnieku uzturēšanas normas, kā arī garantēto veselības aprūpes pakalpojumu apjomu. Likumprojekta “Grozījumi Imigrācijas likumā” anotācijā ir norādīts, ka, izstrādājot grozījumus Imigrācijas likuma 59.pantā tika ņemti vērā vairākos Apvienoto Nāciju Organizācijas un Eiropas Savienības dokumentos noteiktās prasības, tai skaitā prasības, kas izriet no ANO Minimālā standarta noteikumiem par apiešanos ar cietumniekiem (<http://titania.saeima.lv/LIVS/SaeimaLIVS.nsf/0/47CB866003908D56C22572DF00412AD5?OpenDocument>).  Saskaņā ar Apvienoto Nāciju Organizācijas minimālā standarta noteikumiem par apiešanos ar cietumniekiem, personas, kurām ir atņemta brīvība, ir jānodrošina ne vien ar pilnvērtīgu uzturu, kas nodrošina veselību un enerģiju, bet arī jānodrošina ar visu nepieciešamo, lai persona varētu rūpēties par savu higiēnu, proti, jāizsniedz tualetes piederumus, un parastos tīrīšanas piederumus un līdzekļus. Ņemot vērā minēto, ar Imigrācijas likuma 59.panta trešajā daļā minētajām uzturēšanas normām ir jāsaprot ne tikai uztura normas, bet arī higiēnas un pirmās nepieciešamības preču normas.  Saskaņā ar Imigrācijas likuma 59.panta trešo daļu Ministru kabinets 2008.gada 17.jūnijā izdeva noteikumus Nr.434 “Noteikumi par izmitināšanas centrā ievietoto ārzemnieku uzturēšanas normām, kā arī garantēto veselības aprūpes pakalpojumu apjomu un saņemšanas kārtību” (turpmāk – Noteikumi Nr.434), nosakot izmitināšanas centrā ievietoto ārzemnieku uzturēšanas normas, tas ir, uztura, mazgāšanas un personīgās higiēnas līdzekļu normas, kā arī garantēto veselības aprūpes pakalpojumu apjomu un saņemšanas kārtību. Lai nodrošinātu humānu un cieņpilnu attieksmi un aizturēto personu pamattiesības, minētie Ministru kabineta noteikumi tika izstrādāti, ievērojot prasības, kas noteiktas vairākos Apvienoto Nāciju Organizācijas un Eiropas Savienības dokumentos, tai skaitā, ņemot vērā šādos dokumentos iekļautos noteikumus:   * Ieslodzīto režīma minimālie standartnoteikumi (apiešanās ar ieslodzītajiem), apstiprināti Apvienoto Nāciju Organizācijas Pirmajā kongresā par Noziegumu novēršanu un apiešanos ar noziedzniekiem 1955.gadā, kā arī Ekonomiskās un sociālās padomes 1957.gada 31.jūlija 663 C (XXIV) rezolūciju un 1977.gada 13.maija 2076 (LXII) rezolūciju; * Apvienoto Nāciju Organizācijas noteikumi nepilngadīgo, kuriem atņemta brīvība, aizsardzībai, pieņemti ar Ģenerālās Asamblejas 1990.gada 14.decembra rezolūciju 45/113; * Eiropas Padomes Ministru komitejas Rekomendācija R (87) 3, ko Ministru komiteja sniedz dalībvalstīm par Eiropas brīvības atņemšanas iestāžu noteikumiem, kuru aizstāj Eiropas Padomes Ministru komitejas Ieteikums Rec (2006) dalībvalstīm par Eiropas cietumu noteikumiem.   Ņemot vērā, ka pašlaik Noteikumos Nr. 434 noteiktās Centrā ievietoto aizturēto ārzemnieku uzturēšanas normas, proti, uztura, mazgāšanas līdzekļu un personīgās higiēnas līdzekļu normas, ir identiskas Noteikumos Nr. 73 minētajām normām, secināms, ka ir lietderīgi izstrādāt vienotus noteikumus par aizturēto patvēruma meklētāju un ārzemnieku uzturēšanas normām, kā arī higiēnas un pirmās nepieciešamības preču apjomu, vienlaikus svītrojot minētās normas no Noteikumiem Nr. 434, lai izvairītos no normu kolīzijām.  Noteikumu projekts nosaka Valsts robežsardzes Patvēruma likumā noteiktajā kārtībā aizturēto un izmitināšanas telpās ievietoto patvēruma meklētāju, kā arī Imigrācijas likumā noteiktajā kārtībā aizturēto un Centrā ievietoto ārzemnieku uztura, higiēnas un pirmās nepieciešamības preču apjomu.  Par pamatu Noteikumu projektā noteiktajām pilngadīgo aizturēto patvēruma meklētāju un ārzemnieku uztura normām tika ņemti Noteikumi Nr. 73, Noteikumi Nr. 434, kā arī Ministru kabineta 2006. gada 19. decembra noteikumi Nr. 1022 “Noteikumi par ieslodzīto personu uztura un sadzīves vajadzību materiālā nodrošinājuma normām”.  Noteikumu projekts nosaka šādas dienas uztura normas pilngadīgajām aizturētajām personām: dienas uztura pamatnorma Nr. 1; dienas uztura norma Nr. 2 grūtniecēm – sešus mēnešus pirms plānotā dzemdību termiņa, sievietēm – trīs mēnešus pēc dzemdībām un sievietēm, kuras baro bērnu ar krūti, – visu barošanas laiku, bet ne ilgāk kā līdz bērna deviņu mēnešu vecuma sasniegšanai; dienas uztura norma Nr. 3 personām, kuras slimo ar tuberkulozi aktīvā fāzē, kuņģa vai divpadsmitpirkstu zarnas čūlas slimību paasinājuma fāzē, anēmiju, ļaundabīgiem audzējiem, AIDS, vidējas un smagas pakāpes malnutrīciju un ārstējas ambulatori. Šajā uztura normā tika iekļauti grozījumi saskaņā ar izstrādātajām un slimnīcās izmantojamām diētām, palielinot kaloriju un uzturvielu daudzumu.  Ņemot vērā, ka ir personas, kuras ir veģetārieši un nelieto uzturā vairākus produktus, piemēram, gaļu, zivis, kausētus dzīvnieku taukus u.c., Noteikumu projekts paredz noteikt uztura normu Nr. 4 personām, kuras uzturā nelieto gaļas un zivju produktus. Minētajai personu kategorijai tiks nodrošināts uzturs, kas nesatur gaļas un zivju produktus. Minētā uztura norma ietvers tādus produktus kā sojas milti, olu pulveris un pupiņas. Līdz ar to personas, kuras uzturā nelieto gaļas un zivju produktus, tiks nodrošinātas ar pilnvērtīgu uzturu uzturvērtības ziņā. Galvenās izmaiņas, jauno uztura normu salīdzinot ar dienas uztura pamatnormu, ir šādas:   * kausētie dzīvnieku tauki aizstāti ar līdzvērtīgu daudzumu augu eļļas, līdz ar to palielināts eļļas daudzums līdz 30 g; * ēdienkartē iekļautas pupiņas – 80 g; * gaļas un zivju vietā paredzēti sojas milti, olas un olu pulveris.   Izstrādājot uztura normas pieaugušajiem, ņemts vērā Veselības ministrijas 2008. gada 4. decembra rīkojums Nr. 201, kurš apstiprina veselīga uztura pamatprincipus pieaugušajiem.  Noteikumu projekta 1. pielikumā ir iekļauta jauna, speciāla uztura norma, kas paredzēta aizturētajām personām konvojēšanas laikā uz tiesām procesuālo darbību veikšanai vai pārvietojot personas no aizturēšanas vietas uz izmitināšanas telpām vai Centru, kā arī no vienām izmitināšanas telpām uz citām, gadījumos, ja minētajā laika periodā nav iespējams nodrošināt ēdienreizi izmitināšanas telpās vai Centrā saskaņā ar to noteikto dienas kārtību. Speciāla uztura norma veidota tā, lai nodrošinātu aizturēto personu uztura vajadzības ½ dienai (uzturvielas, kaloriju daudzumu, šķidrumu). Speciālajā uztura normā iekļautos produktus ir iespējams iegādāties rūpnieciski ražotā, higiēniskā iepakojumā, tiem nav nepieciešami īpaši uzglabāšanas apstākļi un produktus iespējams viegli un droši patērēt bez palīglīdzekļiem un iepriekšējas sagatavošanas jebkuros apstākļos. Speciālā uztura norma atbilst sekojošiem kritērijiem:   * uztura normas svars nav mazāks par 220 g, neskaitot dzeramo ūdeni; * uztura norma aizvieto vienu ēdienreizi un tās kaloritāte ir vismaz 1000 kcal; * vismaz viens uztura normas produkts ir ar kaloritāti 300 – 510 kcal/ 100 g; * uztura normā ir nodrošināta vismaz divu produktu kombinācija; * uztura normas iepakojums ir rūpnieciski ražots, drošs un higiēnisks.   Minētā uztura norma netiek piemērota ārzemniekiem, kuri pakļauti piespiedu izraidīšanai un saņēmuši atlīdzību 28,46 *euro* apmērā ēdināšanai un transporta izdevumu segšanai saskaņā ar Ministru kabineta 2011. gada 21. jūnija noteikumiem Nr. 454 “Noteikumi par ārzemnieka piespiedu izraidīšanu, izceļošanas dokumentu un tā izsniegšanu”.  Attiecībā uz nepilngadīgajiem bērniem no sešu mēnešu vecuma līdz pilngadības sasniegšanai tiek piemērotas Ministru kabineta 2012. gada 13. marta noteikumos Nr. 172 “Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas klientiem un ārstniecības iestāžu pacientiem” (turpmāk – Noteikumi Nr. 172) noteiktās uztura normas. Ņemot vērā to, ka minēto noteikumu mērķis ir nodrošināt veselīga un sabalansēta uztura lietošanu ne tikai pirmsskolas izglītības programmas īstenojošajās izglītības iestādēs, vispārējās pamatizglītības, vispārējās vidējās izglītības un profesionālās izglītības iestādēs, bet arī ilgstošas sociālās aprūpes un sociālās rehabilitācijas institūcijās un ārstniecības iestādēs, uztura normas bērniem, kuri ievietoti izmitināšanas telpās vai Centrā, būtu nosakāmas atbilstoši Noteikumu Nr. 172 3. pielikumā noteiktajām uztura normām. Vienlaikus Noteikumu Nr. 172 3. pielikuma 11. punktā ir noteikts, kādus produktus neiekļauj personu līdz 18 gadu vecumam uzturā, piemēram, fritētus kartupeļus, kartupeļu kroketes un citus eļļā vārītus un analogus pārtikas produktus, cukura un miltu konditorejas izstrādājumus, kuru sastāvā ir daļēji hidrogenēti augu tauki. Literatūrā par bērnu uzturu (*Vilsa J., Bērnu uzturs, Jāņa Rozes apgāds, 2009*) ir noteikts, ka liesa gaļa ir svarīgs pilnvērtīgo (dzīvnieku valsts) olbaltumvielu un dzelzs avots, kas ir īpaši nepieciešami augošam bērna organismam. Lietojot uzturā gaļas produktus, piemēram, desas, cīsiņus u.tml., tiem nav vienāds olbaltumvielu un veselīgo tauku saturs, kā tāda paša dzimuma un apjoma liesai gaļai un zivīm. Ja bērns uzturā liesas gaļas vai zivju vietā saņem gaļas produktus ar augstu sāls, tauku saturu, kā arī bērnu uzturā nevēlamo pārtikas piedevu un samazinātu olbaltumvielu daudzumu, tas neatbilst veselīga uztura ieteikumiem un nav vēlama šādu produktu lietošana bērnu uzturā.  Noteikumu projekta 2. pielikumā precizēti produktu izstrādājumu nosaukumi, lai nodrošinātu plašākas produkta izvēles un iegādes iespējas, kā arī piegādātāju brīvāku konkurenci. Savstarpēji aizvietojamo produktu tabula (2. pielikums) izstrādāta, ņemot vērā ne tikai noteiktu produktu komponentus (olbaltumvielas, tauki un eļļas), bet arī aizturēto personu izcelsmes valstu ģeogrāfisko atrašanās vietu, jo izmitināšanas telpās vai Centrā dažreiz ir izmitinātas tādas aizturētās personas, kuras iepriekš minēto apstākļu dēļ ēdienā nelieto, piemēram, kartupeļus, jo viņu izcelsmes valstī tādi nav sastopami. Tādos gadījumos personas dod priekšroku putraimiem.  Attiecībā uz aizturēto personu uzturu, kas saistīts ar viņu piederību reliģiskai konfesijai un gavēņu ievērošanu, norādāms, ka Latvijas Republikas Satversmes 99. pants ikvienam nosaka tiesības uz domas, apziņas un reliģiskās pārliecības brīvību. Arī Eiropas Cilvēka tiesību un pamatbrīvību aizsardzības konvencijas 9. pants nosaka, ka ikvienam cilvēkam ir tiesības uz domu, apziņas un reliģijas brīvību. Šīs tiesības ietver arī brīvību mainīt savu reliģisko pārliecību vai ticību un nodoties savai reliģijai vai ticībai kā vienatnē, tā kopā ar citiem, piekopjot kultu, izpildot reliģiskas vai rituālas ceremonijas un sludinot mācību. Brīvība nodoties savai reliģijai vai ticībai var tikt ierobežota tikai likumā paredzētajā kārtībā tādā apmērā, kas ir nepieciešams demokrātiskā sabiedrībā, lai nodrošinātu sabiedrisko drošību, saglabātu sabiedrisko kārtību, aizsargātu veselību vai morāli, vai aizsargātu citu cilvēku tiesības un brīvības (skat., piemēram, Administratīvās apgabaltiesas 2012. gada 3. aprīļa spriedumu lietā Nr. A42916809 aprakstošās daļas 4.2. apakšpunktu).  Aizturēto personu tiesības uz viņu reliģiskajai pārliecībai atbilstošu rituālu ievērošanu ir jānodrošina, kamēr tas nav pretrunā ar nepieciešamību izmitināšanas telpās vai Centrā uzturēt kārtību un drošību un neierobežo pārējo aizturēto personu tiesības un brīvības.  Centrā uzturas dažādu reliģisko konfesiju pārstāvji, piemēram, katoļi, pareizticīgie u.c., kuri gavēni ietur dienas gaišajā laikā. Savukārt aizturētie, kuri pēc reliģiskās piederības ir musulmaņi – Ramadāna laikā dienas gaišajā laikā nedrīkst ne ēst, ne dzert, līdz ar to aizturētie ar uzturu būtu jānodrošina naktsmiera laikā, kas ierobežotu pārējo aizturēto tiesības atpūsties šajā laikā. Turklāt ēdināšanas pakalpojumu sniedzēja darbinieki, kuri ir iesaistīti ēdiena izsniegšanā, tiktu nodarbināti ārpus noteiktā darba laika. Izmitināšanas telpās un Centrā netiek pieļauti tādi reliģiskie rituāli vai darbības, kas saistās ar neatļautu priekšmetu glabāšanu vai izmantošanu šajos rituālos, vai izmitināšanas telpās, vai Centrā noteiktās dienas kārtības neievērošanu. Tāpēc gavēņa nodrošināšana aizturētajām personām nebūtu pamatota, jo jāņem vērā arī citu aizturēto personu tiesības un nepieciešamību nodrošināt kārtību un drošību izmitināšanas telpās vai Centrā.  Aizturētajai personai ir jārēķinās, ka aizturēšana paredz noteiktus ierobežojumus personas izvēles brīvībai. No valsts puses tāda ēdiena individuāla nodrošināšana, kas atbilstu visām aizturētā vēlmēm, nebūtu racionāla un prasītu nesamērīgus resursus, līdz ar to nav pieļaujams katram aizturētajam pašam individuāli noteikt sev vēlamu, no visiem citiem aizturētajiem atšķirīgu, ēdienkarti par valsts budžeta līdzekļiem. Tas nav lietderīgi ne no veselības, ne no ētikas un šī pasākuma nodrošināšanas iespējamības aspekta. Tomēr, noslēdzot līgumus ar komersantiem par ēdināšanas pakalpojumu sniegšanu, līgumā ir atrunāti gadījumi, kad komersanti apņemas pagatavot ēdienus, izslēdzot no ēdiena produktus, kurus saskaņā ar personas reliģisko pārliecību tā nedrīkst vai saskaņā ar personas nacionālajām kultūras īpatnībām nav radusi lietot.  Ņemot vērā to, ka izmitināšanas telpas un Centrs ir slēgta tipa iestādes, kur aizturētajām personām nav iespējas pašām iegādāties pārtiku un pagatavot ēdienu, un pamatojoties uz Valsts robežsardzes rīkoto iepirkuma procedūru “Aizturēto personu ēdināšanas pakalpojumi”, Valsts robežsardzei ir noslēgti līgumi ar publiskā iepirkuma rezultātā izvēlētiem komersantiem, kuri nodrošina uztura normām atbilstoša ēdiena piegādi Valsts robežsardzes noteiktajā robežkontroles un imigrācijas kontroles atbildības rajonā saskaņā ar Patvēruma likumā un Imigrācijas likumā noteiktajā kārtībā aizturētajām personām.  Ņemot vērā iepriekšējā līguma izbeigšanos, šī gada 19. februārī Valsts robežsardze noslēdza jaunu līgumu ar sabiedrību ar ierobežotu atbildību “Energo Help” par ēdināšanas pakalpojumu nodrošināšanu gan aizturētajiem patvēruma meklētājiem, gan ārzemniekiem, kuri atrodas Centrā. Atbilstoši minētajam līgumam, vidējās dienas ēdināšanas izmaksas (bez PVN) uz vienu aizturēto personu ir:   * pieaugušajiem – 6,46 *euro* apmērā; * nepilngadīgiem bērniem no četru gadu vecuma līdz pilngadības sasniegšanai – 6,00 *euro* apmērā; * bērniem no sešu līdz 12 mēnešu vecumam – 2,00 *euro* apmērā; * bērniem no viena līdz četru gadu vecumam – 3,00 *euro* apmērā; * grūtniecēm (sešus mēnešus pirms plānotā dzemdību termiņa), sievietēm trīs mēnešus pēc dzemdībām vai sievietēm, kuras baro bērnu ar krūti un personām, kuras slimo ar tuberkulozi aktīvā fāzē, kuņģa vai divpadsmitpirkstu zarnas čūlas slimību paasinājuma fāzē, anēmiju, ļaundabīgiem audzējiem, AIDS, vidējas un smagas pakāpes malnutrīciju un ārstējas ambulatori – līdz 7,00 *euro* apmērā.   Līdz ar to vidējās dienas izmaksas (bez PVN) vienas aizturētās pieaugušas personas ēdināšanai sastāda 4,49 *euro*.  Salīdzinājumam iepriekšējā līguma ietvaros vidējās dienas izmaksas (bez PVN) vienas Centrā aizturētās pieaugušas personas ēdināšanai sastādīja 6,82 *euro* (2014. gadā – 5,15 *euro*). Līgumā noteiktais cenrādis (bez PVN) aizturēto personu ēdināšanai atbilstoši kategorijām bija sekojošs:   * pieaugušajiem – 6,75 *euro* apmērā; * nepilngadīgiem bērniem no četru gadu vecuma līdz pilngadības sasniegšanai – 7,19 *euro* apmērā; * bērniem no sešu līdz 12 mēnešu vecumam – 7,40 *euro* apmērā; * bērniem no viena līdz četru gadu vecumam – 7,26 *euro* apmērā; * grūtniecēm (sešus mēnešus pirms plānotā dzemdību termiņa), sievietēm trīs mēnešus pēc dzemdībām vai sievietēm, kuras baro bērnu ar krūti – 6,85 *euro* apmērā; * personām, kuras slimo ar tuberkulozi aktīvā fāzē, kuņģa vai divpadsmitpirkstu zarnas čūlas slimību paasinājuma fāzē, anēmiju, ļaundabīgiem audzējiem, AIDS, vidējas un smagas pakāpes malnutrīciju un ārstējas ambulatori – 6,86 *euro* apmērā.   Komersants katru nedēļu sagatavo un saskaņo ar Valsts robežsardzes līgumā noteiktajām pilnvarotajām amatpersonām nākamās nedēļas ēdienkarti un ēdienkartē paredzēto ēdienu tehnoloģiskās kartes. Ēdienkarte tiek sastādīta, ievērojot Noteikumos Nr. 73 un Noteikumos Nr. 434 noteiktos produktus, dienas uztura normas un citas attiecībā uz ēdiena pagatavošanu izvirzītās prasības. Sastādot ēdienkarti, komersants apņemas nodrošināt ēdiena veselīgumu, sabalansētību un daudzveidību – dažāda veida pārtikas produkti, kas sagatavoti, izmantojot dažādus paņēmienus (svaigā veidā, vārīšanu, sautēšanu, cepšanu) un ievērot pasūtītāja norādījumus, piemēram, par izmitināto personu nacionālajām, reliģiskajām u.c. īpatnībām. Ja ir ārstniecības personas norādījumi, komersants nodrošina piemērotu ēdienkarti minētai personai.  Līgumā atrunātas Valsts robežsardzes pilnvaroto amatpersonu tiesības pieprasīt komersantam sniegt jebkuru informāciju un dokumentus, kuri apliecina komersanta sniegtā pakalpojuma atbilstību līguma noteikumiem. Valsts robežsardzes pilnvarotās amatpersonas ir tiesīgas papildus komersanta norādītajai informācijai un iesniegtajiem dokumentiem veikt pakalpojumā izmantoto (piegādāto) pārtikas produktu izcelsmes un kvalitātes pārbaudi. Papildus tam, ņemot vērā faktu, ka piegādāto pārtiku izsniedz komersanta nozīmēti darbinieki, Centrā tiek nodarbināti divi speciālisti, kuri kontrolē pārtikas produktu izdalīšanu izmitinātajām personām un to ēdiena porciju lielumu atbilstoši Noteikumos Nr. 73 un Noteikumos Nr. 434 noteiktajām uztura normām. Centra ārstniecības persona kontrolē pārtikas kvalitāti, trīs reizes dienā veicot pārtikas kvalitātes pārbaudi.  Par dienas laikā sniegto pakalpojumu komersants iesniedz Centra atbildīgajai amatpersonai rēķinu ne vēlāk kā nākamajā darbdienā, kurā ir jābūt uzskaitītiem faktiski pagatavotajiem un izsniegtajiem ēdieniem un to līgumā noteiktajam cenrādim.  Papildus iepriekš minētajam jāatzīmē, ka atbilstoši Eiropas Komitejas izstrādātajiem standartiem spīdzināšanas un necilvēcīgas vai pazemojošas rīcības vai soda novēršanai (CPT standarti), izmitināšanas telpās vai Centrā izmitinātajām personām ir nodrošināta brīva pieeja dzeramajam ūdenim. Gadījumos, kad persona tiek aizturēta par nelikumīgu valsts robežas šķērsošanu vai bez acīmredzama pamata šķērsoja valsts robežu, izvairoties no robežpārbaudēm un ir paredzēts šo personu nogādāt uz izmitināšanas telpām vai Centru, personas nekavējoties tiek nodrošinātas ar dzeramo ūdeni (1,5 litri).  Attiecībā uz higiēnas un pirmās nepieciešamības preču apjomu 2015. gadā vidējās izmaksas mēnesī uz vienu aizturēto personu bija šādas:   * vīriešiem – 3,78 *euro*; * sievietēm – 4,71 *euro*; * bērniem līdz piecu gadu vecumam – 46,47 *euro*.   Savukārt 2016. gadā vidējās izmaksas mēnesī attiecībā uz minēto preču apjomu tiek plānotas šādā apmērā:   * vīriešiem – 3,88 *euro*; * sievietēm – 4,96 *euro*; * bērniem no 12 mēnešu līdz piecu gadu vecumam – 45,75 *euro;* * bērniem līdz 12 mēnešu vecumam – 50,89 *euro*.   Saskaņā ar Patvēruma likuma 21. panta ceturto daļu un Imigrācijas likuma 59. panta piekto daļu izdevumus, kas saistīti ar aizturētā patvēruma meklētāja un ārzemnieka uzturēšanu (tajā skaitā ar higiēnas un pirmās nepieciešamības preču nodrošināšanu), sedz no valsts budžeta.  Pamatojoties uz likumu “Par valsts budžetu 2016. gadam”, budžeta programmā 10.00.00 “Valsts robežsardzes darbība” izmitināšanas telpās un Centrā izmitināto aizturēto personu uzturēšanas normām, kā arī higiēnas un pirmās nepieciešamību preču iegādei izdevumi 2016. gadā un nākamajos gados (2017., 2018. gadā) ir plānoti 6939 *euro* (“bāzes” izdevumi) (ēdināšanai – 3459 *euro*, higiēnas un pirmās nepieciešamību preču iegādei – 3480) apmērā.  Sākot ar 2014. gada II pusgadu, strauji pieauga aizturēto personu skaits. Šīs izmaiņas būtiski ietekmēja Valsts robežsardzes izmitināšanas kapacitāti, kas saistīti ar uztura, higiēnas un pirmās nepieciešamības preču, kā arī citu garantiju nodrošināšanu izmitināšanas telpās vai Centrā ievietotajiem patvēruma meklētājiem un ārzemniekiem, kas savukārt palielināja Valsts robežsardzes uzturēšanās izmaksas. “Bāzes” izdevumu apjoms nav pietiekošs, jo, piemēram, 2015. gadā aizturēto personu ēdināšanas pakalpojumu izmaksas sastādīja 209440 *euro*, no kuriem budžeta “bāzes” izdevumi bija tikai 3459 *euro* un izdevumi, kas segti no papildus piešķirtajiem līdzekļiem – 119597,20 *euro*, bet Eiropas Savienības fondu projektu līdzekļi – 86384,22 *euro*. Savukārt higiēnas un pirmās nepieciešamības preču nodrošināšanai 2015. gadā izdevumi sastādīja 5949 *euro* (t.sk. 3 480 *euro* “bāzes” izdevumi).  Minētās neatbilstības plānoto un reāli patērēto līdzekļu apmērā skaidrojamas ar pēdējos gados pieaugušo patvēruma meklētāju un aizturēto ārzemnieku skaitu, kā arī izmitināšanas telpās un Centrā izmitināto personu skaitu. Centrā gada laikā kopumā tika uzturētas: 2011. gadā – 273 personas, 2012. gadā – 170 personas, 2013. gadā – 212 personas, 2014. gadā – 436 personas, 2015. gadā – **701 persona (**no tām 636 pilngadīgas personas, t.sk. 93 sievietes un 8 grūtnieces vai mātes, kuras baro bērnu ar krūti un 65 nepilngadīgie bērni), 2016. gadā (trīs mēnešos) – 59 personas (no tām 56 pilngadīgas personas un 3 nepilngadīgie bērni).  Latvijas Republikas Valsts kontroles 2015. gada 9. februāra revīzijas ziņojumā “Patvēruma politikas un imigrācijas kontroles īstenošana” tika norādīts, ka Iekšlietu ministrija nav veikusi pietiekamus pasākumus patvēruma politikas atbilstošai īstenošanai: nepastāvot stratēģiskam skatījumam par patvēruma jomā nepieciešamo valsts budžeta finansējumu, daļa no valstij sedzamā patvēruma meklētāju nodrošinājuma tiek finansēta no Eiropas Savienības fondu līdzekļiem, kas ir paredzēti uzņemšanas apstākļu papildu uzlabošanai, līdz ar to patvēruma meklētāji nesaņem papildu nodrošinājumu maksimāli iespējamā apmērā. Gadījumos, ja ārzemnieku, kuri masveidā ir ieradušies no krīzes skartām valstīm, skaits īsā laikposmā (1-5 diennaktīs) pārsniegs Valsts robežsardzes un Pilsonības un migrācijas lietu pārvaldes ilglaicīgās izmitināšanas kapacitāti un ieradušos ārzemnieku skaits sasniegs 500-3000 cilvēku, kā arī ja valstī vienlaikus (5-10 diennaktīs) ieradīsies 3000-20000 ārzemnieki, uztura normas, kā arī higiēnas un pirmās nepieciešamības preču apjomu noteiks ar atsevišķu Ministru kabineta rīkojumu. Atsevišķa rīkojuma izstrāde skaidrojama ar:1) lauku nometņu izveidi ārzemnieku un patvēruma meklētāju izmitināšanai to masveida ierašanās gadījumos;2) minētās personas juridiski un faktiski nebūs aizturētas, jo lauku nometnes kalpos kā filtrācijas punkts ieradušos ārzemnieku un patvēruma meklētāju identificēšanai un novirzīšanai turpmākai procesuālo darbību veikšanai;3) lauku nometnēs nebūs iespējas tehniski nodrošināt personas ar minētajā noteikumu projektā paredzētajām ēdināšanas normām, jo to nodrošināšanai ir nepieciešams speciālais tehniskais un telpu aprīkojums, kāds ir paredzēts Centrā;4) lauku nometnēs izmitināto personu ēdināšanu pēc Ministru kabineta 2012. gada 4. jūlija rīkojuma Nr. 312 “Par Pasākumu plānu institūciju saskaņotai rīcībai saistībā ar patvēruma meklētāju iespējamo masveida ierašanos Latvijā no krīzes skartām valstīm” nodrošinās pašvaldības, izmantojot Nacionālo bruņoto spēku rīcībā esošās lauku virtuves, kā rezultātā, katrā atsevišķā gadījumā Ministru kabinets lems par ēdināšanas iespējām atkarībā no reģiona, pieejamajiem produktiem, gadalaika u.c.. |
| 3. | Projekta izstrādē iesaistītās institūcijas | Iekšlietu ministrija, Valsts robežsardze. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Patvēruma likumā noteiktajā kārtībā aizturētie un izmitināšanas telpās izmitinātie patvēruma meklētāji, Imigrācijas likuma noteiktajā kārtībā aizturētie un Centrā ievietotie ārzemnieki. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2016. gads** | | Turpmākie trīs gadi (*euro*) | | |
| **2017** | **2018** | **2019** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 6939 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 6939 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 6939 | 0 | 91502 | 91502 | 91502 |
| 2.1. valsts pamatbudžets | 6939 | 0 | 91502 | 91502 | 91502 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | -91502 | -91502 | -91502 |
| 3.1. valsts pamatbudžets | 0 | 0 | -91502 | -91502 | -91502 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | 0 | -91502 | -91502 | -91502 |
| 5.1. valsts pamatbudžets | 0 | -91502 | -91502 | -91502 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Centrā gada laikā kopumā tika uzturēti: 2011. gadā – 273 personas, 2012. gadā – 170 personas, 2013. gadā – 212 personas, 2014. gadā – 436 personas, 2015. gadā – 701 persona (no tiem 636 pilngadīgas personas, tai skaitā 93 sievietes (8 grūtnieces vai mātes, kuras baro bērnu ar krūti) un 65 nepilngadīgie bērni, tai skaitā bērni līdz 3 gadiem – 11 personas, bērni no 4 līdz 18 gadiem - 54 personas), 2016. gadā (trīs mēnešos) – 59 personas (no tiem 56 pilngadīgas personas un 3 nepilngadīgie bērni).  1) 2016. gada 19. februārī Valsts robežsardze noslēdza jaunu līgumu ar sabiedrību ar ierobežotu atbildību “Energo Help” par ēdināšanas pakalpojumu nodrošināšanu gan aizturētajiem patvēruma meklētājiem, gan ārzemniekiem, kuri atrodas Centrā. Atbilstoši minētajam līgumam pilngadīgai personai ēdināšanas izmaksas 7,82 *euro* (ar PVN), nepilngadīgai personai 7,26 *euro* (ar PVN), bērniem vidējās izmaksas 3,03 *euro* (ar PVN).  Aizturētajiem patvēruma meklētājiem un ārzemniekiem ēdināšanas izdevumus sedz no valsts budžeta līdzekļiem un Patvēruma, migrācijas un integrācijas fonda līdzekļiem.  2015.gadā Valsts robežsardzei faktiskās izmaksas par ēdināšanas pakalpojumiem sastādīja 209 440 *euro*, tai skaitā valsts budžeta izdevumi – 123 056 *euro* (10.00.00 programma “Valsts robežsardzes darbība”: “bāzes” izdevumi – 3 459 *euro,* papildus piešķirtie līdzekļi – 119 597 *euro*) un ES fondu finansējums 86 384 *euro*.  Lai nodrošinātu aizturēto patvēruma meklētāju un ārzemnieku ēdināšanas izdevumus no valsts budžeta līdzekļiem, Valsts robežsardzei budžeta programmā 10.00.00 “Valsts robežsardzes darbība” **2017.gadā** **un turpmāk ik gadu** ir nepieciešami papildus finanšu līdzekļi **88 692 *euro*** apmērā (EKK 2363 “Ēdināšanas izdevumi”).  Aprēķins:  - Pilngadīgas personas: 7,82 *euro* x 53 vidēji personas x 25 vidēji dienas x 12 mēneši = 124 338 *euro* gadā;  - Nepilngadīgie bērni: 7,26 *euro* x 5 vidēji bērni x 25 vidēji dienas x 12 mēneši = 10 890 *euro* gadā;  - Bērni līdz 4 gadu vecumam: 3,03 *euro* x 1 vidēji bērns x 25 vidēji dienas x 12 mēneši = 909 *euro* gadā*.*  Ar š.g. 8.jūnija Patvēruma, migrācijas un integrācijas fonda 2014.-2020.gadam uzraudzības komitejas lēmumu Nr.5 projektam "Aizturēto ārzemnieku uzņemšanas kapacitātes stiprināšana” aizturēto ārzemnieku un patvēruma meklētāju izmitināšanai un uzturēšanai no 2017.gada līdz 2022.gadam katru gadu piešķirti 100 000 *euro*, tajā skaitā Valsts robežsardze plāno katru gadu novirzīt aizturēto ārzemnieku ēdināšanas izdevumiem 43 986 *euro*.  Kopā: 136 137 *euro* – 3 459 (Valsts robežsardzes budžeta “bāzes” izdevumi 2016.gadā un turpmāk ik gadu) - 43 986 *euro*  (Patvēruma, migrācijas un integrācijas fonda finansējums) = 88 692 *euro* gadā.  2) 2015. gadā Valsts robežsardzei Centrā izmitinātajiem aizturētajiem patvēruma meklētājiem un ārzemniekiem faktiskās izmaksas higiēnas un pirmās nepieciešamības precēm sastādīja 5 949 *euro* (ar PVN) gadā.  Lai nodrošinātu aizturētos patvēruma meklētājus un ārzemniekus ar higiēnas un pirmās nepieciešamības precēm, Valsts robežsardzei budžeta programmā 10.00.00 “Valsts robežsardzes darbība” **2017. gadā un turpmāk ik gadu**  nepieciešami papildus finanšu līdzekļi **2 810** ***euro*** apmērā (EKK 2369 “Pārējie valsts un pašvaldību aprūpē un apgādē esošo personu uzturēšanas izdevumi, kuri nav minēti citos koda 2360 apakškodos”).  Aprēķins:  **-**Pieaugušie: 4,42 *euro* vidēji uz vienu personu x 53 personas x 12 mēneši = 2 811 *euro* (vidēji mēnesī uz 1 vīrieti - 3,88 *euro* un uz 1 sievieti - 4,96 *euro*).  **-** Bērni: 48,32 *euro* vidēji uz vienu bērnu x 6 bērni x 12 mēneši = 3479 *euro* (vidēji mēnesī uz 1 bērnu līdz 5 gadu vecumam - 45,75 *euro* un līdz 12 mēnešu vecumam - 50,89 *euro)*.  Kopā: 6 290 *euro*gadā – 3 480 (Valsts robežsardzes budžeta “bāzes” izdevumi 2016.gadā un turpmāk ik gadu) = 2 810 *euro* gadā*.*  Kopā 2017.gadā un turpmāk ik gadu **91 502 *euro.*** | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Saskaņā ar likuma “Par valsts budžetu 2016.gadam”, uztura, higiēnas un pirmās nepieciešamības preču iegādei paredzēto izdevumu segšanai aizturētiem patvēruma meklētājiem un ārzemniekiem 2016. gadā Valsts robežsardzes bāzes izdevumos plānoti finanšu līdzekļi **6 939** *euro* apmērā. Taču, Valsts robežsardzei piešķirtais finansējums nav pietiekams un, lai pilnā apmērā segtu plānotos izdevumus 2016.gadā, ēdināšanas izdevumi tiek segti no Patvēruma, migrācijas un integrācijas fonda līdzekļiem vai arī tiks pieprasīti finanšu līdzekļi no valsts budžeta programmas "Līdzekļi neparedzētiem gadījumiem", vai arī tiks lemts par citu finansēšanas avotu, veicot apropriācijas pārdali.  Savukārt, 2017. gadam un turpmākajiem gadiem Iekšlietu ministrijai (Valsts robežsardzei), lai turpmāk nodrošinātu aizturētos patvēruma meklētājus un ārzemniekus ar uzturu, higiēnas un pirmās nepieciešamības precēm, papildus ir nepieciešami finanšu līdzekļi **91 502 *euro*** apmērā, kuri ir piešķirami budžeta programmai 10.00.00 “Valsts robežsardzes darbība. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nepieciešams veikt grozījumus Noteikumos Nr. 434, svītrojot no tiem jaunajā Noteikumu projektā iekļautās uztura normas, higiēnas un pirmās nepieciešamības preču apjomu Centrā ievietotajam ārzemniekam. |
| 2. | Atbildīga institūcija | Valsts robežsardze. |
| 3. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Publikācija iestādes mājaslapā. |
| 2. | Sabiedrības līdzdalība projekta izstrādē | Tiesību akta projekts pirms izsludināšanas Valsts sekretāru sanāksmē publicēts Ministru kabineta un Iekšlietu ministrijas mājas lapā. |
| 3. | Sabiedrības līdzdalības rezultāti | Komentāri par projektu nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts robežsardze. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar.  Saistībā ar projekta izpildi nav nepieciešams veidot jaunas institūcijas, netiks likvidētas un reorganizētas esošās institūcijas. |
| 3. | Cita informācija | Nav. |

Anotācijas V sadaļa – projekts šīs jomas neskar.

Iekšlietu ministrs R. Kozlovskis

Vīza:

Valsts sekretāre I. Pētersone – Godmane

2016.07.27. 12:31

4924

Igaune

67075680, [zanna.igaune@rs.gov.lv](mailto:zanna.igaune@rs.gov.lv)